google/wiki40b huggingface dataset:
טוני ויסקונטי

ביוגרפיה

ויסקונטי החל לפעול בסוף שנות ה-60 כנגן וכמפיק מוזיקלי. תרומתו החשובה ביותר למוזיקה היא שיתוף הפעולה עם המוזיקאי הבריטי דייוויד בואי במהלך המחצית הראשונה של שנות ה-70 (ויסקונטי עבד עם בואי גם האלבום Lodger ו-Scary Monsters (and Super Creeps) בשנת 1979 ו-1980, ועובד עמו מאז שנת 2002). ב-2013 חזר ויסקונטי לשתף פעולה עם בואי. באותה שנה הפיק את The Next Day אלבומו ה-24 של בואי, לאחר שזה האחרון פרש מעסקי המוזיקה למשך עשור, וב-2016 יצא אלבומו של בואי Blackstar. בנוסף, עבד ויסקונטי עם מודי בלוז, מארק בולאן וטי רקס, ג'נטל ג'ייאנט, מאניק סטריט פריצ'רס ומוריסיי.
בשנים 1971-1981 היה נשוי לזמרת מרי הופקין (הזמרת הראשונה שלהקת הביטלס הפיקה) וכיום הוא נשוי למיי פנג (בת הזוג של ג'ון לנון).
ראשיד עזוזי

קריירת מועדונים

עזוזי נולד בפאס שבמרוקו, ובילדותו היגר עם משפחתו לגרמניה, וגדל בחבל הריין. לאחר ששיחק בנעוריו במועדונים מהעיר מריהדורף, החל לשחק במועדון החובבים של פ.צ. קלן, שם שיחק שנה אחת. בקיץ 1989 חתם עזוזי בדיסבורג, ששיחקה אז בליגת הבונדסליגה השנייה. בתחילת ימיו במועדון לא הרבה לשחק, אך עם הזמן הפך לשחקן משמעותי יותר ויותר. את עונת 1990/91 סיימה דיסבורג במקום השני בבונדסליגה השנייה, והעפילה אל הבונדסליגה. בעונת 1991/92, הראשונה של עזוזי בבונדסליגה, הוא שיחק 17 משחקים, אך המועדון נשר בחזרה לבונדסליגה השנייה כבר אחרי עונה אחת. גם שהות זו הייתה קצרה, וכבר בעונת 1992/93 שבו עזוזי ודיסבורג לבונדסליגה, בתקווה שחזרה זו לבונדסליגה תהווה תקיעת יתד בליגה. בעונה הראשונה בבונדסליגה, 1993/94, עזוזי היה שחקן משמעותי מאוד בקבוצה, שיחק 26 משחקים וסייע לדיסבורג לסיים במקום התשיעי המפתיע. עם זאת, הקבוצה נשרה שוב לבונדסליגה השנייה בעונת 1994/95, ועזוזי עזב את דיסבורג לאחר שש עונות, בהן הבקיע ארבעה שערים ב-111 הופעות ליגה.
בקיץ 1995 חתם עזוזי בפורטונה קלן מהבונדסליגה השנייה, שם שיחק שתי עונות, כאשר בעונה הראשונה היה שחקן הרכב קבוע, ובעונה השנייה פחתה מאוד כמות ההופעות שלו. לאחר שתי עונות בפורטונה קלן, חתם עזוזי בגרויטר פירט, שם שיחק שש עונות רצופות, בכולן היה שחקן קבוע בהרכב של הקבוצה, ששיחקה לכל אורך התקופה בבונדסליגה השנייה. עונת 2001/02 הייתה עונה חריגה במונחיו של עזוזי, כן בעונה זו הבקיע 15 שערי ליגה, כאשר באף עונה אחרת בקריירה שלו לא הבקיע יותר מחמישה שערים. בתום עונת 2002/03 עזב עזוזי את גרויטר פירט לאחר שצבר 156 הופעות ליגה והבקיע 27 שערים, וחתם בקבוצה הסינית צ'ונגג'ינג ליפאן. עזוזי שיחק בקבוצה זו 11 משחקים בלבד, וחזר לחצי עונה בגרויטר פירט, שם הוסיף 12 הופעות ושער אחד למאזנו בקבוצה. בשנת 2004 פרש עזוזי ממשחק פעיל.

קריירה בינלאומית

עזוזי השתתף עם נבחרת מרוקו בגביע אפריקה לאומות 1992, באולימפיאדת ברצלונה (1992) ובמונדיאל 1994. בשלושת הטורנירים הודחה מרוקו בשלב הבתים. עזוזי השתתף כמו כן בגביע אפריקה לאומות 1998, ממנו הודחה מרוקו ברבע הגמר לאחר הפסד 2-1 לנבחרת דרום אפריקה, ובמונדיאל 1998, ממנו הודחה מרוקו בשלב הבתים. מונדיאל 1998 היה הטורניר הגדול האחרון בו עזוזי השתתף.

לאחר הפרישה

עזוזי שימש מנהל ספורטיבי בגרויטר פירט מאז פרישתו ועד לשנת 2012. בשנה זו מונה למנהל הספורטיבי של פ.צ. סנט פאולי, תפקיד אותו מילא עד דצמבר 2014. ביוני 2015 חתם עזוזי על חוזה לשנתיים כמנהלה הספורטיבי של פורטונה דיסלדורף.
קרל וולף (זמר)

חייו

וולף נולד בבירות, לבנון. בילדותו המוקדמת עברה משפחתו לדובאי, בעקבות מלחמת האזרחים בלבנון. בגיל 17 היגר למונטריאול, קוויבק ומאז מתגורר שם. החל את דרכו המוזיקלית בקנדה כזמר ליווי ללהקת Dubmatique. משנת 2001 עבד בשיתופי פעולה מוזיקליים, ובשנת 2006 הוציא את אלבום הסולו הראשון שלו "Face Behind the Face". בהמשך הוציא אלבומים נוספים, כיום חתום עם חברת המוזיקה יוניברסל מיוזיק גרופ.
מלבד הופעתו כזמר וככותב שירים פורה, התפרסם וולף גם כמפיק מוזיקלי בעל רקורד עשיר.
בשל מוצאו הערבי, מופיע וולף לעיתים בארצות ערב, שימש כשופט וכמנטור בתוכנית הטלוויזיה עתירת הרייטינג האקדמיה למוסיקה (העולם הערבי), וכן היה בין יוזמי ערוץ MTV Arabia.
מרדכי זלקין

מרדכי (מוטי) זַלקין (נולד ב-17 בנובמבר 1952 (כ"ט בחשוון ה'תשי"ג) בירושלים) הוא היסטוריון ישראלי שמחקריו עוסקים בהיסטוריה החברתית של יהודי מזרח אירופה ובתולדות החינוך היהודי, פרופסור מן המנין באוניברסיטת בן-גוריון בנגב.

ביוגרפיה

זלקין היה חבר קיבוץ במשך שנים רבות ושימש כמורה להיסטוריה בבתי-ספר תיכוניים. למד באוניברסיטה העברית בירושלים, בחוגים לחינוך ולהיסטוריה של עם ישראל. עבודת הדוקטורט שלו, ב-1996, הייתה בנושא "ההשכלה היהודית באימפריה הרוסית - 1860-1800  - היבטים חברתיים", ונכתבה בהדרכתו של פרופ' עמנואל אטקס.
שימש כמרצה במכון שכטר למדעי היהדות בירושלים, כיועץ מיוחד לבית התפוצות בתל אביב, וכעמית מחקר במכון ללימודים יהודיים מתקדמים באוניברסיטת פנסילבניה, במרכז ללימודי יהדות באוניברסיטת הארוורד ובמרכז תקווה למשפט ולתרבות יהודית באוניברסיטת ניו יורק. משנת 1999 הוא חבר סגל במחלקה להיסטוריה של עם ישראל באוניברסיטת בן-גוריון בנגב. היה ראש התוכנית הבין-תחומית לתואר שני למורים במדעי היהדות בפקולטה למדעי הרוח והחברה באוניברסיטה זו, בשנים 2009-2011 ו-2015-2019 שימש בתפקיד ראש המחלקה. היה חבר הנהלת החברה ההיסטורית הישראלית וחבר מערכת הפרסומים של מרכז זלמן שזר. משנת 2015 משמש כראש התוכנית הבין-אוניברסיטאית ללימודי רוסיה ומזרח אירופה. 
מחקריו עוסקים בהיסטוריה חברתית, כלכלית ותרבותית של יהודי מזרח אירופה, ובעיקר בעולמם של יהודי ליטא ("הליטוואקס").
חוסר זיכרון (הסתברות)

בתורת ההסתברות, חוסר זיכרון הוא תכונה של משתנה מקרי המתאר תופעות אקראיות שהסיכוי להתרחשותן קבוע בזמן. בהסבר אינטואיטיבי, עבור משתנים מקריים חסרי זיכרון, בהינתן מידע על "עברם" הם יתפלגו כמו משתנה מקרי "חדש" מאותו הרגע ואילך ועל כן הוא נקרא חסר זיכרון. ההתפלגוית שהן חסרות זיכרון: ההתפלגות הגאומטרית הבדידה וההתפלגות המעריכית הרציפה.

דוגמאות

כדוגמה למשתנה בדיד חסר זיכרון נתבונן באירוע מספר הטלות הקוביה עד לקבלת הספרה 6, המתפלג גאומטרית עם . נניח שהטלנו את הקוביה 10 פעמים ולא קיבלנו 6, אזי ההסתברות שנקבל 6 בתור הבא היא זהה בדיוק להסתברות שהיינו מקבלים 6 בהטלה הראשונה וכך גם ההסתברות שלא נקבל 6. כלומר, המידע שעשר ההטלות הקודמות לא הניבו את הספרה 6 לא שינה דבר מבחינת ההתפלגות של המשתנה המקרי.
כדוגמה למשתנה רציף חסר זיכרון נהוג לתת את משך החיים של נורה חשמלית. נהוג למדל את משך הזמן עד לשריפת הנורה כמשתנה מקרי המתפלג לפי התפלגות מעריכית. התפלגות זו היא חסרת זיכרון ועל כן כל עוד שהנורה לא נשרפה ההסתברות שהנורה תישרף בעוד T זמן תהיה זהה. לדוגמה, אם משך החיים של הנורה הוא 1000 שעות הדלקה, אזי ניתן להניח שהמשתנה המקרי המייצג את מספר שעות ההדלקה עד לשריפת הנורה הוא בעל תוחלת של 1000 שעות והתפלגות מעריכית המתאימה לכך: . מכאן נובע שההסתברות שהנורה תישרף בזמן t כלשהו היא: . בשל תכונת חוסר הזיכרון של ההתפלגות המעריכית, אם הנורה לא נשרפה כעבור 1000 שעות הדלקה, ההסתברות שהנורה תחזיק עוד 1000 שעות הדלקה, דהיינו 2000 שעות הדלקה בכללי, זהה בדיוק להסתברות שהנורה תחזיק את 1000 השעות הראשונות בלי להישרף, כלומר: .
הדרדסים

עלילה

הדרדסים הם יצורים כחולים קטנטנים עם מצנפות לבנות ומכנסיים לבנים (מהם מבצבץ מחור זנבם הכחול, מלבד דרדסבא, שלו מצנפת אדומה ומכנסיים אדומים), אשר גרים בכפר קטן וקסום בלב יער בבתים צבעוניים דמויי פטרייה. חייהם השקטים והטובים מופרים על ידי בני האדם ובהם גרגמל המכשף הרשע. גרגמל רוצה ללכוד את כל הדרדסים כדי לאכול אותם ולהשתמש בהם בפורמולה קסומה ליצירת זהב. החתול של גרגמל, חתחתול, עוזר לגרגמל בניסיונותיו ללכוד את הדרדסים, אולם בראש מעייניו עומדת טריפת הדרדסים.
קיימים למעלה ממאה דרדסים שונים. כמעט כל הדרדסים דומים זה לזה. כולם זכרים פרט לדרדסית, דרדסבתא (Nanny Smurf) ושובבית, ויותר מאוחר קסי. הדרדסים הם נמוכים, בעלי עור כחול, מכנסיים לבנים עם חור לזנבות הקצרים שלהם (ואצל הדרדסיות - חצאיות), כובע לבן, ואביזר נוסף המזוהה עם האישיות הייחודית של כל דרדס (למשל, כובע טבחים, עיפרון, משקפיים, פרח ועוד).
הדרדסים הזכרים כמעט שאינם מופיעים בלי הכובעים שלהם, ומתחת לכובע הם קירחים לגמרי.
כל הדרדסים מלבד דרדסתינוק, דרדסית, שובבית והדרדסונים הם בני למעלה ממאה שנים.

הדרדסים בישראל

בישראל עלו לשידור העונה הראשונה והשנייה בסדרה החל משנת 1983 בערוץ הראשון. 
במהלך שנות התשעים נוספו העונות 3 עד 7 בסדרה בערוץ הילדים. 
ב-22 ביוני 2010 חזרה הסדרה לערוץ הראשון עם כל העונות שדובבו עד אז.
באמצע שנת 2012 יצאו 200 פרקים חדשים שלא שודרו עד אז בארץ, כאשר בעלילה שולבו דמויות חדשות רבות. הפרקים החדשים לא שודרו קודם לכן כיוון שנשמעו טענות על תוכן אנטישמי לכאורה שהם כוללים; בהמשך ההתנגדות פחתה.
הסדרה שודרה גם בערוץ ג'טיקס ובערוץ זום.
בספטמבר 2017 החלה החינוכית לשדר את פרקי כל העונות בעריכת וידאו מחודשת, עם הפתיח המקורי של עונות 1 ו-2 שבוצע על ידי שפרירה זכאי .
מקור השם "דרדסים" בעברית הוא שילוב של שתי מילים: "דרדק" ו"ברדס".

הפקת הדיבוב העברי

הדיבוב המקורי לעברית לשתי העונות הראשונות הופק בשנות ה-80 ובוים על ידי שפרירה זכאי, שקריינה את פתיחי עונות 1 ו-2 והשתתפה בדיבוב בעצמה.
הדיבוב העברי של העונות השלישית עד התשיעית הופק באולפני "תומיתות" בשנות ה-90 עם מדבבים חדשים.

שפת הדרדסים

לדרדסים יש ניב מיוחד שמתאפיין בשימוש מופרז בשורש "ד.ר.ד.ס." בהטיות שונות במגוון משמעויות. הדרדסים מחליפים הרבה מילים נפוצות במילים דרדסיות כך שקצת קשה להבין למה הם בדיוק מתכוונים, לדוגמה: "אני הולך לדרדס אותו", "לכל הדרדוסים", "איזה דרדס מדורדס", "רעיון מדורדס"... וכיוצא באלה.

ספרים

בעקבות סדרת הטלוויזיה יצאו מספר ספרים, חלקם תורגמו לעברית.
אובג'יו

אובג'יו (אנגלית: Aubagio) היא תרופת מרשם המיועדת לטיפול בטרשת נפוצה התקפית-הפוגתית. מטרתה להפחית את שיעור התקפי המחלה ולהאט את התקדמות הנכות.
אובג'יו מסייעת בהגנה על מערכת העצבים המרכזית, באמצעות הפחתת מספרם של תאי דם לבנים מסוג לימפוציטים, האחראים לנזק לתאי עצב. פעילות זו מצמצמת את התהליך הדלקתי המאפיין את מחלת הטרשת הנפוצה.
המרכיב הפעיל בתרופה, Teriflunomide, הוא המטבוליט הפעיל של Leflunomide או  ARAVA (שם מסחרי), המשמשת לטיפול בדלקת מפרקים שגרונית מאז 1998.
אובג'יו, פותחה ומשווקת על ידי  חברת סאנופי ג'נזיים (Sanofi Genzyme). היא אושרה בשנת 2012 על ידי מנהל המזון והתרופות האמריקאי, ה-FDA, ועל ידי הרשות האירופית לרישוי תרופות, ה-EMA.
בישראל התכשיר מאושר על ידי משרד הבריאות וזמין במסגרת סל הבריאות משנת 2014 .

מנגנון הפעולה

אובג'יו היא טבליה הניטלת על ידי החולה פעם ביום דרך הפה במינון של 14 מ״ג, עם או בלי אוכל. מנגנון התרופה מעכב באופן סלקטיבי והפיך את האנזים DHODH   (Dehydroorotatedehydrogenase) החיוני להתרבותם ושגשוגם של תאי הדם הלבנים, לימפוציטים מסוג B ו- T, המעורבים ישירות בגרימת נזק למיאלין העוטף את תא העצב, וכתוצאה מכך, בגרימת ההתקפים והתקדמות הנכות. הפחתת הלימפוציטים מצמצמת את התהליך הדלקתי המתרחש במערכת מערכת העצבים המרכזית בטרשת נפוצה. התרופה מופרשת בעיקר דרך המרה והמטבוליטים שלה בכליות.

התוויה רפואית ושימוש

אובג'יו מתאימה לטיפול בחולי טרשת נפוצה התקפית-הפוגתית (RRMS) שזה עתה אובחנו, ובנוסף עבור מטופלים בתרופות אחרות לטרשת נפוצה אשר חוו כישלון טיפולי, תופעות לוואי או בעלי היענות נמוכה לתרופות הניתנות בהזרקה. כמו כן, אובג'יו מאושרת לטיפול בחולים אשר חוו התקף אחד וטרם אובחנו עם מחלה פעילה (CIS). אובג'יו ניתנת בטבלייה אחת דרך הפה, פעם אחת ביום. ניתן ליטול את הטיפול בכל זמן ביום.

תופעות לוואי

תופעות הלוואי העיקריות שדווחו במחקרים בעקבות הטיפול אובג'יו כוללות: כאבי ראש, שלשול, בחילה, ירידה זמנית בצפיפות השיער, עלייה באנזימי הכבד (בערכי ATL). רוב תופעות הלוואי היו קלות עד מתונות וחלפו מעצמן תוך מספר שבועות. 
כחלק משגרת הטיפול והמעקב אחר המטופל, יש צורך לבצע בדיקת דם להערכת תפקודי כבד  אחת לשבועיים במשך 6 חודשי הטיפול הראשונים, ולאחר מכן כל חודשיים. מדידת לחץ דם וספירת דם מלאה יבוצעו לפי בקשת הרופא המטפל.
התרופה אסורה לשימוש בנשים בהריון, אך במקרה הצורך ניתן לפנותה מהגוף בצורה מהירה ויעילה.

ניסויים קליניים

אובג’יו נבדקה במספר מחקרים רחבי היקף, בהם השתתפו כ-5,000 חולים מרחבי העולם, לצד ניסיון קליני עתיר שנים והארוך ביותר מבין התרופות הניתנות דרך הפה. 
בשני מחקרי הפיתוח, מחקר ה-TEMSO ומחקר ה- TOWER, אובג'יו הדגימה הפחתה משמעותית של מספר ההתקפים השנתי וצבירת הנכות. כמו כן, הוכח כי אובג'יו מסייעת בהאטת אטרופית מוח המואצת בחולי טרשת נפוצה.
במחקר נוסף, TOPIC, הוכח כי אובג'יו עיכבה את התפתחות ההתקף הקליני השני, אשר מהווה אבחנה ודאית של טרשת נפוצה לאחר התקף ראשון.
הרי סולוואי

גילוי רכס ההרים

ההרים התגלו על ידי המשלחת האנטארקטית הבלגית, אשר חקרה את אנטארקטיקה בשנים 1899–1897, בפיקודו של אדריאן דה ז'רלאש.

מקור השם

ז'רלאש קרא להרים על שמו של ארנסט ג'ון סולוואי (Ernest-John Solvay), שתמך במשלחתו. במקור נקראו בשם זה כל הרי האי, אולם לימים ניתן שם אחר (הרי סטריבוג) לאיים בצפון האי.
הרמן שטראוס

הרמן שטראוס (28 באפריל 1868 - 17 באוקטובר 1944) היה רופא יהודי-גרמני, מנהל המחלקה הפנימית בבית החולים היהודי בברלין. נספה בשואה במחנה הריכוז טרזיינשטט.

ביוגרפיה

הרמן שטראוס נולד בשנת 1868 בהיילברון, בן לאיש העסקים היינריך שטראוס. למד רפואה באוניברסיטת וירצבורג ובאוניברסיטת ברלין. סיים את לימודיו בשנת 1890 עם תזה על שיתוק. הגיע לברלין כעוזר רפואי במרפאה למחלות עצבים ובבית החולים על שם הקיסרית אוגוסטה, ולאחר מכן עבר לבית החולים האוניברסיטאי בגיסן. בשנת 1895 מונה לרופא ראשי בקליניקה רפואית בברלין. 
ב-1899 נישא לאלזה אִיזָק, שהייתה מחלוצי העבודה הסוציאלית בבית חולים. לזוג נולדו בן, ולטר שטראוס (1900–1976), ובת.
בשנת 1906 הקים שתי מרפאות פרטיות משלו. בשנת 1910 מונה למנהל המחלקה הפנימית בבית החולים היהודי בברלין. בשנת 1921 מונה לפרופסור לרפואה פנימית באוניברסיטת פרידריך וילהלם בברלין. לאחר עליית הנאצים לשלטון בשנת 1933 נשלל ממנו רישיון ההוראה. ב-31 ביולי 1942 נשלחו הוא ואשתו למחנה הריכוז טרזיינשטט, שם נספה ב-17 באוקטובר 1944. אשתו שרדה את מחנה הריכוז, אך נפטרה ב-13 ביוני 1945, כתוצאה מכליאתה שם. 
שטראוס הרבה לפרסם בנושאים רפואיים. הוא חיבר 25 ספרים ויותר מ-430 תרומות ליצירות קולקטיביות וכתבי עת רפואיים. פרסומיו כוללים כמעט את כל תחום הרפואה הפנימית.

שטראוס ועגנון

בשנת 1916 אושפז ש"י עגנון במשך חמישה חודשים בבית החולים היהודי בברלין, ונמצא בטיפולו של שטראוס. בתום אשפוזו המליץ שטראוס לעגנון שיסע לנופש בפריגנאו, אך בעצת פטרונו, שלמה זלמן שוקן, יצא עגנון לנפוש בבאד בריקנאו.
בסיפורו "הרופא וגרושתו" מספר עגנון על שטראוס (בלי לנקוב בשמו): "זקן זה שהעמיד תלמידים הרבה ומצא רפואה לכמה תחלואים מת במחנה ריכוז, שסרדיוט נאצי מתעלל בו כל יום להתעמל בו. פעם אחת ציווה עליו לשכב על כרסו בפישוט ידיים ורגלים, כיון ששכב ציווה עליו לקום. כיון שלא נזדרז דרסו במגפו המסומר עד שנקצצו אליוני ידיו והורעל דמו ומת."
יער הקופים

היסטוריה

יער הקופים החל את דרכו כפינת חי לילדים ביודפת בשנות ה-70. לאחר מכן, הגיעו ראשוני קופי הסנאי מבית גידול בבלגיה ועל שמם נקרא המקום "יער הקופים". כשקופי הסנאי הגיעו הם קיבלו חלקת יער גדולה לחיים בטריטוריה שהפכה לשלהם.
בשנת 1990 הפך יער הקופים למקלט לבעלי חיים, חינוכי ותיירותי.
היא התווכחה איתו שעות

היסטוריה

את השיר כתב והלחין שלומי ברכה, ובעיבודו השתתפו ראובן שפירא וכל חברי להקת משינה: ברכה, יובל בנאי, איגי דיין, מייקל בנסון ואבנר חודורוב. השיר הוקלט על ידי להקת משינה בינואר 1986 ויצא כסינגל לרדיו באפריל 1986. ב-17 ביוני 1986 הגיע לראש מצעד הפזמונים של רשת ג'. במצעד הפזמונים העברי השנתי של אותה שנה הגיע למקום השביעי. בשנת 1989 נכלל השיר באלבום האוסף "גבירותי ורבותי: משינה". בשנת 1995 נכלל השיר באלבום "מכונת הזמן: משינה בהופעה 1995", ובהמשך נכלל באלבומי האוסף "גבירותי ורבותי: האוסף השלם" (1996) ו"עסקי הרוקנ'רול" (2010).
הזמר ליאור פרחי הקליט בשנת 2016 גרסת כיסוי לשיר, בעיבודו של ערן כרמי.
יוניטי (ממשק)

יוניטי (אנגלית Unity, "אחדות") הוא ממשק מעטפת לסביבת שולחן העבודה של GNOME, המפותח על ידי קנוניקל למערכות ההפעלה אובונטו.
יוניטי הופיע לראשונה במהדורת הנטבוקים של אובונטו 10.10, כשייעודו היה לאפשר שימוש יעיל יותר במרחב המסך וזאת על ידי יצירת תפריט שורת משימות אנכי, תפריט זה נקרא משגר (launcher). שלא כמו בסביבות שולחן עבודה אחרות יוניטי אינו מהווה אוסף קיצורי דרך אל תוכניות, אלא ממשק מקיף יותר הכולל את ה-GTK+ ותכונות נוספות, כגון הוספת "עדשות" המהוות מסנני חיפוש אישיים לתוכן הקיים במחשב וברחבי הרשת. ליוניטי שתי גרסאות, הראשונה היא יוניטי 2D, המיועדת למחשבים בעלי יכולת הצגה גרפית חלשה יחסית, ויוניטי 3D הכוללת אפקטים בתלת מימד ומיועדת למחשבים חזקים יותר. 
יוניטי לאובונטו בגרסה 12.10 יכילו תוצאות החיפוש של הממשק גם תוצאות בעלות אופי מסחרי, מטעם חברת אמזון. מרק שאטלוורת' מנכ"ל קנוניקל כתב בבלוג האישי שלו כי המהלך נובע בהתאם לחזון יוניטי בה כל דבר שמחפש המשתמש ימצא, ובתוך כך גם תוצאות מסחריות.
יוניטי מהווה חלק מפרויקט אייטנה, האמור לספק למערכות ההפעלה של אובונטו ממשק משתמש פשוט ואינטואיטיבי.
ב-5 באפריל 2017 הודיע מרק שאטלוורת', מייסד אובונטו וקנוניקל, על הפסקת פיתוח ממשק זה (אשר בגרסתו החדשה, 8, היה מיועד גם לטלפונים ולטאבלטים), וחזרתה של אובונטו לGNOME בגרסה הבאה לטווח ארוך (שתקבל תמיכה לחמש שנים)-18.04.
חבל פנג'אב

חבל פנג'אב (בהינדי: पंजाब क्षेत्र) הוא אזור מישורי הנמצא בדרום אסיה, ובמיוחד בחלק הצפוני של תת היבשת ההודית, אשר נמצא הן במזרח פקיסטן והן בצפון הודו. האזור משתרע על פני כ-100 אלף מטרים רבועים.
השפה הדומיננטית בחבל פנג'אב היא פאנג'בי והקבוצה האתנית המקומית, המכונה פנג'אבי, כוללת בעיקר הינדים וסיקים בחלק ההודי של החבל ומוסלמים בחלק הפקיסטני של החבל.
במהלך החלוקה של הודו 40% מחבל פנג'אב הוקצו להודו ו-60% משטחי החבל הוקצו לפקיסטן.
פטרה פלקה

קריירת ספורט

פטרה פלקה נולדה בזאלפילד שבמחוז תורינגיה, אז בשטח גרמניה המזרחית. היא התאמנה בצעירותה עם האלופה האולימפית רות פוקס. באליפות אירופה לנוער בשנת 1977 היא זכתה במדליית כסף בהטלת כידון בתוצאה של 57.68 מטר.

אלופת האוניברסיאדה

באוניברסיאדה  שנערכה בבוקרשט, רומניה בשנת 1981 זכתה פלקה במדליית זהב בהטלת כידון בתוצאה של 65.20 מטר

1982

באליפות אירופה שנערכה באתונה, יוון בשנת 1982 סיימה פלקה במקום שביעי בהטלת כידון בתוצאה של 65.56 מטר

1983

באליפות העולם שנערכה בהלסינקי פינלנד בשנת 1983 היא סיימה במקום תשיעי בהטלת כידון בתוצאה של 62.02 מטר.

1984

בשנת 1984 נמנע ממנה להשתתף באולימפיאדת לוס אנג'לס בשל החרם הסובייטי. עשרה ימים לאחר המשחקים האולימפיים, בתחרות שנערכה בפראג, צ'כוסלובקיה היא קבעה בהטלת כידון שיא אישי חדש של 73.30 מטר. טסה סנדרסון מבריטניה המנצחת באולימפיאדה קבעה תוצאה של 69.56 מטר.

שיאנית עולם

בתחרות שנערכה בשוורין, גרמניה ב-4 ביוני 1985 היא שברה פעמיים את שיא העולם בהטלת כידון, בפעם הראשונה היא הטילה את כידון למרחק 75.26 מטר, שיפור לשיא העולם בן השנתיים של טינה לילאק מפינלנד (74.76) ולאחר מכן למרחק של 75.40 מטר.

1986

באליפות אירופה שנערכה בשטוטגרט, גרמניה בשנת 1986 היא זכתה במדליית כסף בתוצאה של 72.52 מטר, אחרי פטימה ויטברד מבריטניה (76.32 מטר) ולפני ביאטה פטרס מגרמניה המערבית (68.04 מטר). בשלב המוקדמות שברה ויטברד את שיאה העולמי ובעמידה אותו על 77.44 מטר.

סגנית אלופת עולם

בתחרות שנערכה בלייפציג, גרמניה ב-29 ביולי 1987 קבע פלקה בהטלת כידון שיא עולם חדש של 78.90 מטר, שיפור לשיא בן השנה של פטימה ויטברד (77.44 מטר). אולם, חמישה שבועות לאחר מכן באליפות העולם שנערכה ברומא היא זכתה במדליית כסף בהטלת כידון בתוצאה של 71.76 מטר, אחרי פטימה ויטברד (76.64 מטר) ולפני ביאטה פטרס (68.82 מטר).

אלופה אולימפית

בתחרות שנערכה בפוטסדאם, גרמניה ב-9 בספטמבר 1988 היא שברה את שיא העולם בפעם הרביעית וקבעה תוצאה של 80.00 מטר והייתה לאישה הראשונה בהיסטוריה שמצליחה להטיל כידון למרחק של 80 מטר. שבועיים לאחר מכן, באולימפיאדת סיאול (1988) זכתה פלקה במדליית זהב בהטלת כידון בשיא אולימפי חדש של 74.68 מטר, לפני פטימה ויטברד (70.32 מטר) ובת ארצה ביאטה קוך (67.30 מטר).

1990

באליפות אירופה שנערכה בספליט, קרואטיה בשנת 1990 היא זכתה במדליית ארד בהטלת כידון בתוצאה של 66.56 מטר, אחרי פייבי אלאפרנטי מפינלנד (67.68 מטר) ובת ארצה קארן פולקה (67.56 מטר)

1991

החל משנת 1991 החלה לייצג את גרמניה המאוחדת ובאליפות העולם שנערכה בטוקיו, יפן היא זכתה במדליית כסף בתוצאה של 68.68 מטר, אחרי צ'ו דמאי מהרפובליקה העממית של סין (68.78 מטר) ולפני בת ארצה זילקה רנק (66.80 מטר)

1992

באולימפיאדת ברצלונה (1992) סיימה במקום שביעי בהטלת כידון, בתוצאה מאכזבת של 59.02 מטר בלבד, ולאחריה פרשה מספורט תחרותי.
ב-1999 שונו המבנה והגודל של הכידון המיועד להטלה הן לגברים והן לנשים. לפיכך, כל השיאים אופסו, ושיאה של פטרה יישאר כשיא העולם לפי המידות הישנות.

תוכנית האימרוץ

לאחר איחוד גרמניה נחשפה תוכנית האימרוץ של גרמניה המזרחית, בה נתנו סטרואידים אנאבוליים באופן שיטתי לספורטאים רבים. בין היתר, השחיינית בריגיט מיינקה סיפרה ששחייניות נבחרת מזרח גרמניה השתמשו באימרוץ נרחב. גילוי זה הטיל צל כבד וחשד משמעותי לגבי תקפות השגי הספורטאיות המזרח גרמניות ופלקה בכללן.
נקודת הקרנה

במהלך מטר מטאורים, נראה כאילו כל המטאורים מגיעים מאותה נקודה ברקיע. נקודה זו מכונה "נקודת ההקרנה" (באנגלית: radiant) של המטר, אך למעשה המטאורים נעים כולם בקווים מקבילים לעבר כדור הארץ, ונקודת ההקרנה היא תוצאה של פרספקטיבה, בדומה לפסי רכבת ישרים ה"נפגשים" באופק לעיני צופה העומד עליהם. 
צופה אומנם עלול לראות מטאור בכל מקום בשמיים, אך כיוון התנועה, אם מתחקים אחר נתיב הגעתו, יצביע על נקודת ההקרנה. מטאור שלא מצביע על נקודת ההקרנה הידועה הוא מטאור ספורדי (אקראי, לא סדיר) ואינו נחשב כחלק מהמטר.
מטרות המטאורים השונים מכונים על שם קבוצת הכוכבים בה נמצאת נקודת ההקרנה שלהם, כגון ה"פרסאידים" על שם הקבוצה פרסאוס, ה"לאונידים" על שם קבוצת אריה (leo), ה"אוריונידים" על שם קבוצת אוריון, וכדומה ביתר המטרות.
נקודת ההקרנה של מטרות מטאורים רבים משתנה תוך כדי התקופה בה מתרחש המטר. לדוגמה, נקודת ההקרנה של האלפא אאוריגידים זזה יותר ממעלה כל לילה.

מנגנון פיזיקלי

מטרות מטאורים נגרמים בדרך כלל משבלים של אבק ופסולת שנותרים אחרי מעבר שביט. האבק הזה ממשיך לנוע לאורך השובל של השביט, וכאשר כדור הארץ חולף דרכו, אבנים ואבק נכנסים לתוך אטמוספירת כוכב הלכת וכך נוצר מטר מטאורים. מכיוון שכל האבק נע באופן כללי באותו כיוון, המטאורים שפוגעים באטמוספירה "מצביעים" כולם על הכיוון של מסלול השביט, ובגלל המרחק הרב נראה כאילו כל המטאורים בוקעים מאותה נקודה.
יוצא דופן בדרך היווצרותו הוא מטר הג'מינידים, שנגרם מחדירת חלקיקים משובל האסטרואיד 3200 פאת'ון (Phaethon) לאטמוספירה, שככל הנראה מתאים להיות אסטרואיד פאלאדיאני. נקודת ההקרנה של מטר הג'מינידים נמצאת בקבוצת הכוכבים תאומים (gemini).

תצפית

מיקום נקודת ההקרנה הוא גורם משפיע מאוד בצפייה במטאורים. אם נקודת ההקרנה נמצאת על קו האופק או מתחת לו, ניתן יהיה לראות מספר מועט, אם בכלל, של מטאורים. זאת מכיוון שהאטמוספירה מגינה על הארץ מפני רוב הפסולת, ורק המטאורים שבמקרה נעים בקו משיק כמעט לפני כדור הארץ יהיו ניתנים לצפייה.
ז'ירז'ור

ז'ירז'ור היא שיטת דיג שבה משתמש הדייג בחכה ובפתיון מלאכותי שאותו מניע הדייג במים על מנת לדמות דג בתנועה. מקור המילה ז'ירז'ור הוא במילה הערבית "ז'ר" שמשמעותה "לגרור". בשיטה זו משתמשים דייגים חובבים ואין בה שימוש בדיג מסחרי הנזקק ללכידה של כמות דגים גדולה בזמן קצר.
יששכר בר איילנבורג

ביוגרפיה

נולד בפולין לרב ישראל לייזר פרנס מקהילת פוזנא, בצעירותו היה תלמידם של רבי מרדכי יפה "בעל הלבוש", ורבי יהושע פלק כץ, מפרש הטור והשולחן ערוך הידוע בכינויו הסמ"ע על שם ספרו "מאירת עיניים". הושפע מרבו הרב ישראל סרוג (מהר"י סרוג/סרוק), בעת שהלה סבב בערי אירופה להפצת תורת האר"י, ודבק בהשפעתו בקבלת האר"י; מכתביו שרשם בעקבות דברי רבו זה, העתיק המקובל רבי מנחם עזריה מפאנו, אף הוא תלמידו של מהר"י סרוג שהפיץ את תורתו ברבים. התמנה כרב מדינת פריוויאל והיה לאחד מחשובי רבני איטליה. מתלמידיו באיטליה היה רבי עזריה פיגו.
בשנת ה'שע"א התגורר בפראג, והוצעה לו משרת ראש ישיבה בצפת בהוראת רבי משה גלנטי, המינוי התעכב ולבסוף לא יצא אל הפועל בשל פטירתו.

מפסקיו

תשובתו (סימן י"ח) משמשת יסוד לשיטה האוסרת את השימוש בפאה נכרית לכיסוי ראש האישה בהלכה. הוא גם העיר על המנהג הרווח באיטליה של ימיו ללבוש בגדי שבת רק ביום השבת ולא בלילה שבין שישי לשבת, לדבריו זהו מנהג מוטעה כיוון שעל פי הקבלה עיקר ענינם של בגדי שבת הוא בהחלפת הבגדים לקראת כניסת השבת. עוד התרעם על המנהג הרווח לשפוך מהיין בעת ההבדלה כסימן טוב, לדבריו זהו מנהג נפסד, ואילו היה בכוחו היה מבטלו. בפרשיית המקווה ברוויג'ו היה בין הרבנים האוסרים.

ספריו

ספרו "באר שבע" (ונציה שע"ד), מהווה כעין "תוספות" על מסכתות וחלקי מסכתות מן התלמוד הבבלי שאין עליהם "תוספות": מסכת סוטה, סנהדרין, הוריות, חולין, מסכת כריתות ומסכת תמיד; בסוף ספרו זה נדפסו גם שאלות ותשובות ממנו, וחיבור קצר בשם "באר מים חיים". הספר נקרא "באר שבע", כי הוא כולל שבעה חיבורים, חידושיו למסכתות הש"ס וספר השו"ת: "נר אלוקים" על מסכת סוטה; "נר ישראל" על פרק "(כל ישראל יש להם) חלק" במסכת סנהדרין; "נר מצווה" על מסכת הוריות; "נר הוראה" על חולין; "נר ה'" על מסכת כריתות; "נר תמיד" על מסכת תמיד; ו"נר תורה", חלק השו"ת.
ספר נוסף שלו הוא החיבור "צידה לדרך" על פירוש רש"י לתורה, שעוסק רבות גם בפרשני רש"י קודמים כמו פירוש "המזרחי", רבי אליהו מזרחי.
שני הספרים נדפסו בדפוסים נוספים רבים לאחר פטירת המחבר.
אנחווי

היסטוריה

מחוז אנחווי נוצר במאה ה-17, עד אז לא היה זה מושג ברור, אלא צפון אנחווי היה חלק ממישור סין הצפוני, ביחד עם מחוז חנאן של ימינו, מרכז אנחווי, רוכז ברובו על גדת נהר הוי הי, מבחינת אוכלוסייה וצפיפות, דרום אנחווי, ביחד עם היאנגצה היה מחובר יותר לחוביי ולדרום מחוז ג'יאנגסו מבחינה תרבותית. עד שלבסוף, גבעות דרום אנחווי הפכו למקום תרבותי ייחודי ומובחן משלהם. 
בתקופת המדינות הלוחמות, שֻוצֻ'ון (כיום: שו) הפכה להיות מרכז בצ'ו, לאחר שנכבשה על ידי צ'ין
פרנץ רוהר פון דנטה

תחילת דרכו

פון דנטה נולד בשנת 1854 בעיר ארד שהשתייכה לממלכת הונגריה, שהייתה אז חלק מהאימפריה האוסטרית. כיום נמצאת העיר בתחומי רומניה המודרנית. דנטה למד באקדמיה הצבאית הטרזיאנית, ובשנת 1876 התגייס כלוטננט לרגימנט הלנסרים ה-3 (גליציה, הארכידוכס קרל). בשנת 1896 הועלה לדרגת אוברסט, וקיבל פיקוד על הקורפוס השני. החל משנת 1909 היה דנטה המפקח הכללי של מוסדות החינוך הצבאיים. בשנת 1911 הועלה לדרגת גנרל חיל הפרשים, ובשנת 1913 מונה למפקד הכללי של הלנדוור ההונגרי המלכותי (königlich ungarische Landwehr).

אחריתו

דנטה פרש מן הצבא זמן קצר לפני סיום המלחמה. לאחר המלחמה התגורר ליד וינה ונפטר שם ב-9 בדצמבר 1927.